b'\n_START_ARTICLE_\nDominik Savio\n_START_SECTION_\n\xc5\xa0olanje\n_START_PARAGRAPH_\nDominik se je s star\xc5\xa1i preselil v Mondonio februarja 1853 in se takoj vpisal v \xc5\xa1olo. Nekega jutra februarja 1854 je mo\xc4\x8dno sne\xc5\xbeilo. Dva poredne\xc5\xbea sta nabasala \xc5\xa1olsko pe\xc4\x8d s snegom. Ko je u\xc4\x8ditelj-duhovnik Jo\xc5\xbeef Cugliero zahteval, naj se krivec javi, sta obdol\xc5\xbeila Dominika. Mol\xc4\x8de in s sklonjeno glavo je sprejel krivi\xc4\x8dno kazen. Ko je naslednjega dne pri\xc5\xa1la resnica na dan, je Dominik pojasnil:\xc2\xa0\xc2\xbbTa fanta sta zagodla \xc5\xbee marsikatero in bi lahko letela iz \xc5\xa1ole; meni bi bil to prvi prekr\xc5\xa1ek. Poleg tega sem pa mislil na Jezusa, ki so ga tudi po krivici obto\xc5\xbeevali, pa je vse mol\xc4\x8de prenesel za na\xc5\xa1e grehe.\xc2\xab. Zato je postal zavetnik tistih, ki so po krivici obto\xc5\xbeeni. Njegov u\xc4\x8ditelj pa se mu je oddol\xc5\xbeil s tem, da je obiskal svojega nekdanjega so\xc5\xa1olca don Boska v Turinu; po prisr\xc4\x8dnem sre\xc4\x8danju mu je don Bosko dejal:_NEWLINE_\xc2\xa0\xc2\xbbDragi Cugliero, zakaj ne pride\xc5\xa1 \xc5\xa1e ti delat sem med to vojsko fantov? Krasen u\xc4\x8ditelj bi bil!\xc2\xab\xc2\xa0_NEWLINE__NEWLINE_\xc2\xa0\xc2\xbbTi ima\xc5\xa1 sveda ve\xc4\x8d fantov kot jaz, toda jaz imam enega, ki je vreden ve\xc4\x8d kot vsi tvoji fantje. Pri\xc5\xa1el sem, da ga podarim tvojemu oratoriju. \xc4\x8ce ga bo\xc5\xa1 znal vzgojiti, kot je treba, bo iz njega postal prvovrsten Bo\xc5\xbeji slu\xc5\xbeabnik.\xc2\xab\xc2\xa0\n_START_SECTION_\nSre\xc4\x8danje z don Boskom\n_START_PARAGRAPH_\n2. oktobra 1854 je bil don Bosko s svojimi de\xc4\x8dki na obisku v Becchijih na trgatvi, pri bratu Jo\xc5\xbeefu. DonBosko sam opisuje v Dominikovem \xc5\xbeivljenjepisu to nepozabno sre\xc4\x8danje dveh svetnikov:_NEWLINE_Videl sem prihajati nekega de\xc4\x8dka, ki ga je spremljal o\xc4\x8de. Njegov obraz je izra\xc5\xbeal veselje, pa tudi spo\xc5\xa1tovanje. Po uvodnih besedah sem presene\xc4\x8deno spoznal, kako odprta je bila njegova du\xc5\xa1a za delovanje Svetega Duha. Dominik me je po dalj\xc5\xa1em zaupnem pogovoru naravnost vpra\xc5\xa1al:_NEWLINE_\xc2\xbbTorej, kaj se vam zdi? Me boste vzeli s seboj v Turin, da bom \xc5\xa1tudiral?\xc2\xab\xc2\xa0_NEWLINE__NEWLINE_\xc2\xbbUpam, da si iz dobrega blaga.\xc2\xab\xc2\xa0_NEWLINE__NEWLINE_\xc2\xbbIn za kaj vam bo to blago?\xc2\xab\xc2\xa0_NEWLINE__NEWLINE_\xc2\xbbDa bomo napravili lepo obleko, ki jo bomo podarili Gospodu.\xc2\xab\xc2\xa0_NEWLINE__NEWLINE_\xc2\xbbTorej sem jaz blago, vi pa kroja\xc4\x8d; potem me vzemite s seboj, da boste napravili lepo obleko za Gospoda.\xc2\xab\xc2\xa0_NEWLINE__NEWLINE_\xc2\xbbBojim se, da si preslaboten za \xc5\xa1tudij.\xc2\xab\xc2\xa0(Don Bosko je namre\xc4\x8d zvedel, da sta dva njegova braca umrla nekaj dni po rojstvu in da drugi trje, Rajmunda 7, Marija 5 in Janez 2 leti \xe2\x80\x93 tudi niso preve\xc4\x8d trdnega zdravja.)_NEWLINE__NEWLINE_\xc2\xbbNe bojte se zaradi tega. Gospod, ki mi je do sedaj dajal zdravje in milost, mi bo pomagal \xc5\xa1e naprej.\xc2\xab\xc2\xa0_NEWLINE__NEWLINE_\xc2\xbbKaj \xc5\xbeeli\xc5\xa1 postati, ko bo\xc5\xa1 kon\xc4\x8dal \xc5\xa1tudije?\xc2\xab\xc2\xa0_NEWLINE__NEWLINE_\xc2\xbb\xc4\x8ce mi bo Gospod dajal toliko milosti, \xc5\xbeelim postati duhovnik.\xc2\xab\xc2\xa0_NEWLINE__NEWLINE_Don Bosko mu je pokazal stran iz ene od knji\xc5\xbeic poljudnega pou\xc4\x8dnega beriva\xc2\xa0\xc2\xbbLetture Cattolice\xc2\xab, ki jih je izdajal za preprosto ljudstvo, in mu naro\xc4\x8dil, naj mu do jutri pove obnovo. Ni \xc5\xa1e minilo osem minut, ko mu jo je povedal na pamet. Don Bosko mu je na to zadovoljno dejal:_NEWLINE__NEWLINE_\xc2\xbbOdli\xc4\x8dno. Ti si pohitel z u\xc4\x8denjem, jaz pa bom pohitel z odgovorom. Vzel te bom v Turin.\xc2\xab\xc2\xa0\n_START_SECTION_\nZgleden gojenec\n_START_PARAGRAPH_\nZ dvanajstimi leti je Dominik torej od\xc5\xa1el v Torino v \xc5\xa1olo, ki jo je vodil don Bosko. Napredoval je v u\xc4\x8denju, pa tudi v pobo\xc5\xbenosti in askezi. Pod don Boskovim vodstvom je pridobival tudi svoje tovari\xc5\xa1e za kr\xc5\xa1\xc4\x8dansko \xc5\xbeivljenje. Namesto hude pokore in odpovedovanja mu je don Bosko svetoval: \xe2\x80\x9ePri nas smo sveti tako, da smo veseli. Pridno se u\xc4\x8di, pobo\xc5\xbeno moli in se veselo igraj. To je dovolj.\xe2\x80\x9c Pod don Boskovim vodstvom je \xc5\xbeelel torej postati svetnik s spolnjevanjem treh kreposti: veselje, dol\xc5\xbenost u\xc4\x8denja in usmiljenja, delati dobro drugim. _NEWLINE_8. decembra 1854 je bla\xc5\xbeeni Pij IX. razglasil dogmo o Marijinem Brezmade\xc5\xbenem spo\xc4\x8detju. Prav takrat je pri\xc5\xa1el v zavod v Valdoku (Valdocco) tudi mali Dominik, ki ga je osvojila don Boskova marijanska pobo\xc5\xbenost. Zelo rad je pripovedoval v zvezi s tem razne zglede, da bi spodbudil so\xc5\xa1olce. V tem ozra\xc4\x8dju je utemeljil tudi dru\xc5\xbebico Brezmade\xc5\xbene, za katero je sestavil pravila pod skrbnim don Boskovim vodstvom.\n_START_SECTION_\nSmrt, \xc4\x8de\xc5\xa1\xc4\x8denje in spomin\n_START_PARAGRAPH_\nS petnajstimi leti je Dominik hudo zbolel. Don Bosko ga je poslal domov na sve\xc5\xbei zrak, ki mu pa ni mogel ve\xc4\x8d pomagati. Prejel je zakramente za umirajo\xc4\x8de in vzkliknil pred smrtjo: \xe2\x80\x9eKako nekaj lepega vidim!\xe2\x80\x9c in z nasmehom na licu izdihnil. O\xc4\x8de se ob hudi izgubi ni mogel pomiriti. Pozneje je pripovedoval, da se mu je sin kak mesec po smrti prikazal in ga pomiril z izjavo, da mu je dobro in da naj ne \xc5\xbealuje za njim._NEWLINE_1908. se je za\xc4\x8del postopek za njegovo beatifikacijo. Njegovo truplo je do osemdesetih let po\xc4\x8divalo v kapeli na mondonijskem pokopali\xc5\xa1\xc4\x8du; takrat so ga prenesli v baziliko Marije Pomo\xc4\x8dnice v Turinu, kjer je dobil svoj oltar blizu don Boskovega._NEWLINE_1933. ga je pape\xc5\xbe Pij XI. razglasil za \xc4\x8dastitljivega Bo\xc5\xbejega slu\xc5\xbeabnika in s tem potrdil, da je dosegel juna\xc5\xa1ko stopnjo v udejanjanju kr\xc5\xa1\xc4\x8danskih kreposti. Pape\xc5\xbe Pij XII. ga je v svetem letu, 5. marca 1950, razglasil za bla\xc5\xbeenega. Kmalu nato ga je isti pape\xc5\xbe pri\xc5\xa1tl v marijanskem letu, 12. junija 1954, k svetnikom._NEWLINE_Dominik je zavetnik mladine na sploh, pa tudi \xc5\xa1olarjev, ministrantov, mladih pev\xc4\x8dkov, kakor tudi krivi\xc4\x8dno obto\xc5\xbeenih._NEWLINE_Njegov god je bil najprej na njegov smrtni dan, 9. marca. Po koncilu ga je na \xc5\xbeeljo salezijancev prestavil pape\xc5\xbe Pavel VI. na 6. maja, da ga je mogo\xc4\x8de proslavljati bolj slovesno, kot pa je bilo to mogo\xc4\x8de v postnem \xc4\x8dasu.'